JASIF: รายได้มั่นคงมากกว่า 10 ปีกูรูแนะซื้อเป้า 11 บ.ชูปันผลสูงมาก
JASIF คงคำแนะนำซื้อ ด้วยราคาพื้นฐาน 11.00 บาท คาดการณ์กำไรปีนี้โต 25% ปันผลสูงมาก คาดการณ์อัตราผลตอบแทนเป็น 10% ทั้งปีนี้และปีหน้า รวมทั้งแหล่งที่มารายได้มีความมั่นคงไปอีกมากกว่า 10 ปี
3 มิ.ย. 2559

บล.ดีบีเอสฯ ระบุในบทวิเคราะห์วันนี้ (3 มิ.ย.) ว่า กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ผู้เช่าโครงข่ายใยแก้วนำแสงหลักของ JASIF คือ Triple T Broadband (TTB) ซึ่งเป็นผู้ให้บริการบอร์ดแบนด์แบบ Fix ใหญ่เป็นอันดับ 2 ของไทย ได้ทำสัญญาเช่า 100% จนถึง 22 ก.พ.2569 สำหรับค่าเช่ามีโอกาสปรับขึ้นได้ตามดัชนีราคาผู้บริโภค (CPI) ของไทย (เพดานต่ำสุดและสูงสุดอยู่ในช่วง 0-3%)
ส่วนครองตลาด TTB ในแง่ของจำนวนผู้ใช้บริการได้เพิ่มขึ้นจากปี 55 ที่ 28% เป็น 31% ในปี 58 และล่าสุดไตรมาส 1/59 ขยับขึ้นมาเป็น 33% ปัจจุบันมีผู้ใช้บริการ 2.1 ล้านราย
JASIF เชื่อว่ายังสามารถเติบโตไปได้อย่างต่อเนื่อง เพราะอัตราการใช้ (Penetration Rate) อินเตอร์เน็ตบอร์ดแบนด์ในไทยยังอยู่ในเกณฑ์ต่ำ เป็นเพียง 31% ของ 22 ล้านครัวเรือนที่เป็นผู้ใช้บริการ ทางด้าน Media Partners Asia ได้คาดการณ์ว่าอัตราการใช้จะเพิ่มขึ้นเป็น 35% ในปีนี้และ 44% ในปี 60
แนวโน้มส่วนเพิ่มในอนาคตมาจากการซื้อสินทรัพย์เพิ่มจากTTB มาบริหาร เพราะ TTB วางแผนที่จะลงทุนเพิ่มในโครงข่ายฯใหม่อีก 700k core km ในช่วง 2 ปีข้างหน้า
คงคำแนะนำ ซื้อ ด้วยราคาพื้นฐาน 11.00 บาท คาดการณ์กำไรปีนี้โต 25% ปันผลสูงมาก คาดการณ์อัตราผลตอบแทนเป็น 10% ทั้งปีนี้และปีหน้า รวมทั้งแหล่งที่มารายได้มีความมั่นคงไปอีกมากกว่า 10 ปี
 